钦定古今图书集成/明伦汇编/交谊典/第063卷 > 宋册府元龟 > 《上司列太常伯启》骆宾王
## 钦定古今图书集成/明伦汇编/交谊典/第063卷 > 宋册府元龟 > 《上司列太常伯启》骆宾王

侧闻鲁泽祥麟，希委质于宣父；吴坂逸骥，实长鸣于
孙阳。是则所贵在乎见知，所伸由乎知己。故雕其朴，
《峄阳》有半死之桐；赏其声，《柯亭》无永枯之竹。伏惟明
常伯公，仪天耸干，横九霄而拓基；浸地开源，控四纪
而疏派。自赤文荐祉，曲阜分帝子之灵；紫气浮山，函
谷诞真人之秀。本枝百代，君子万年。道叶神交，黄石
授帝师之略；德攸天纵，白云降王辅之精。至若峰秀学山，列三坟而仰止；澜清笔海，疏四渎以朝宗。登小
鲁之岩，辨练光于曳马；临大吴之国，识宝气于连牛。
垂秋实于谈丛，绚春华于词苑。辩河飞箭，激流翻白
马之津；文江散珠，圆波漱骊龙之穴。是用德茂麟趾，
削桐叶以分珪；道焕鹓池，映桃花而曳绶。既而揆留
皇鉴，忠简帝心，奉职春宫，烁离光于青殿；代工天府，
明台曜于紫宸。综理元风，燮谐元气。含晖礼阁，爱皎
日以流光；散彩文昌，映德星而开照。若乃识度弘远，
器宇疏通，明允笃诚，盛业隆于厚土；惠和忠肃，元功
格于上天。则伊陟谢其缉熙，巫咸惭其保又。举才应
器，与士无私，水镜澄华，炫金波于灵府；冰壶彻鉴，朗
玉烛于神机。则邓攸莫际其澜，卢毓罕窥其术。故使
妍蚩各安其分，轻重不失其权。五教克敷，百揆时叙。
折冲千里，鲁连谈笑之功；师表一时，郭泰人伦之度。
加以分庭让士，虚席礼贤，片善经心，揖仲宣于蔡席；
一言合道，接然明于郑阶。宾王蓬庐布衣，桑枢韦带。
自弱龄植操，本谢声名；中年誓心，不祈闻达。上则执
鞭为仕，王庭希干禄之荣；次则捧檄入官，私室庶代
耕之愿。然而忠不闻于十室，学无专于一经。退异善
藏，进殊巧宦。抟羊角而高翥，浩若无津；附骥尾而上
驰，邈焉难托。实欲投竿垂饵，晦幽迹于渭滨；抱瓮灌
园，绝机心于汉渚。幸属乾坤贞观，乌兔光华。嵩山动
万岁之声，德水应千年之色。虽无为光宅，欣预比屋
之封；而有道贫贱，耻作《归田》之赋。于是朅来瓮牖，利
见金门。指帝乡以望云，赴长安而就日。美芹之秀，徒
有献于至尊；蟠木之资，谁为容于左右？明公惟几成
务，论道经邦。一顾之隆，骀足逾于仙鹿；片言之重，鱼
目轶于灵蛇。庶望顾兔维箕，动薰风于舜海；从龙润
础，霈甘雨于尧云。则脍馀之鱼，希振鳞于吴水；膳后
之豕，翻化龟于鲁津。趋拜阶庭，增其冰谷。谨启。